15/09/2017 | Administración LocalMunicipal
A Coruña
Área de Rexeneración Urbana e Dereito á Vivenda
Planeamiento
Anuncio de aprobación definitiva da modificación puntual do PXOM na praza de José Toubes Pego de A Coruña, expediente 631/2014/187

O Pleno do Concello, na sesión que tivo lugar o día 28 de xullo de 2017, acordou aprobar definitivamente o documento de Modificación puntual do PXOM 2013 na praza de José Toubes Pego, en A Coruña, para a previsión dunha parcela de equipamento público, redactado en novembro de 2016 polos técnicos e xurídicos municipais. Contra o citado acordo pódese interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, a contar do día seguinte ao da publicación deste anuncio, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de interpoñer outro recurso que se entenda máis procedente e sexa conforme a dereito. O acordo publicouse no Diario Oficial de Galicia número 167 o día 4 de setembro de 2017. En cumprimento do disposto no artigo 88.3 da Lei 2/2016, do 10 de febreiro, do solo de Galicia (LSG) e artigo 212.2 do Decreto 143/2016, do 22 de setembro, do Regulamento de desenvolvemento da Lei, o expediente completo da modificación puntual foi remitido á Consellería de Medio Ambiente e Ordenación do Territorio, con entrada no rexistro xeral da Xunta de Galicia o 4 de agosto de 2017, para os efectos da súa inscrición no Rexistro de Planeamento Urbanístico de Galicia. Segundo o esixido polos artigos 82.1 da LSG, 199.3 e 215 do Regulamento da Lei 2/2016 e 70.2 da Lei 7/1985, do 2 de abril, reguladora das bases do réxime local, procedese a publicar deseguido as determinacións normativas da modificación puntual aprobada. A Coruña, 11 de setembro de 2017 Concelleiro responsable de Rexeneración Urbana e Dereito á Vivenda P. D. (Decreto do 15.6.2015) Nuria Patricia Merelo Rabell DETERMINACIÓNS NORMATIVAS DA MODIFICACIÓN PUNTUAL “3. DETERMINACIÓNS DE ORDENACIÓN As seguintes determinacións serán de aplicación complementaria e subsidiaria ás contidas no artigo 7.2.8., Norma Zonal de EQUIPAMENTOS, das normas urbanísticas do PXOM. a) Concepto da modificación Mediante a presente modificación puntual proponse a alteración na cualificación do solo nunha parte da praza de José Toubes Pego, na zona de Catro Camiños, consonte expresa o plano de ordenación da presente modificación “0.6 Zonificación” (folla 058), pasando de estar cualificada de sistema local de espazo libre a sistema local de equipamento de uso Continxencia (EQ), consonte á definición que establece o artigo 5.2.6.1. das Normas Urbanísticas. Por outra banda, recóllese no presente documento a dobre cualificación da parte do espazo libre que se situaba debaixo da proxección vertical do trazado do viaduto da Avenida de Alfonso Molina. A praza José Toubes, incluída no sistema local de espazos libres, está situada na cota 12´60 na fronte da Igrexa de San Pedro de Mezonzo, mentres que o viaduto da avenida de Alfonso Molina está incluído no Sistema Xeral de Comunicacións, e discorre na cota 20’75. Esta diferenza de cotas fai que non exista ningún impedimento para a súa utilización diferenciada segundo a cota de que se trate, sendo o uso principal o da cota do solo. Esta solución tense adoptado noutros casos, e así aparece recollido no vixente PXOM. Como exemplos baste mencionar o viaduto da Terceira Rolda sobre a parcela da Refinería Repsol ao seu paso sobre a Avenida de Finisterre, onde na cota do solo está a balsa de arrefriamento da Refinería e o viario de carácter xeral discorre en voo por enriba da mesma. Ou o viario AC-10 de conexión da Avenida de San Cristovo co Porto da Coruña, que discorre en túnel polo subsolo de varias parcelas de equipamento e Espazos Libres do Parque de Eirís. En todos os casos indicados ponse de manifesto que prevalece a cualificación da cota do terreo sobre da cualificación doutras cotas, coma o subsolo ou o voo. b) Réxime de clasificac ión e cualificación do solo As parcelas resultantes da modificación do PXOM, están clasificadas como solo urbano consolidado cualificadas de sistema local de equipamento en categoría Continxencia, de uso e titularidade pública, EQ (Pb) e de Espazo Libre o resto do ámbito. Sobre a parcela cualificada como equipamento, EQ (pb), resultarán de aplicación as determinacións da Norma Zonal 8. Equipamientos, das Normas urbanísticas do PXOM. c) Condicións da edificación Sobre a parcela admitiranse todos os tipos de obras descritos nos artigos 1.4.8. Obras nos edificios, 1.4.9. Obras de demolición e 1.4.10. Obras de nova edificación, descritas no Título I das NN. UU. do PXOM. Para os casos de Obras de substitución, de nova planta e ampliación, definidas no artigo 1.4.10, (parágrafos a, b, e c), esixirase a tramitación dun estudo de detalle de acordo ca disposto no apartado 4 da Norma Zonal 8 Equipamentos (art.7.2.8. das Normas urbanísticas do PXOM). d) Condicións de urbanización A urbanización da contorna do edificio deberá integrarse na proposta arquitectónica de xeito que sexa lexible unha imaxe unitaria do conxunto. Especial atención prestarase á urbanización do espazo público que da fronte ao Camiño de Santiago Inglés. A definición da sección viaria, os materiais e pavimentos e mobiliario urbano serán propostos no correspondente proxecto baixo os criterios de integración e valorización do Camiño que no seu momento estableza a Dirección Xeral do Patrimonio. A parte de parcela do equipamento non ocupada pola edificación con fronte a rúa Alexandre Bóveda, deberá urbanizarse de xeito integrado co resto da urbanización da Praza, mesmo garantindo a continuidade peonil entre o viario interno da praza e a traza peonil de Fernández Latorre.“